
L E G E

privind modificarea şi completarea Legii achiziţiei de mărfuri, lucrări şi servicii pentru necesităţile statului 
nr.1166-XIII din 30 aprilie 1997


 Parlamentul adoptă prezenta lege organică.

Articol unic. – Legea achiziţiei de mărfuri, lucrări şi servicii pentru necesităţile statului nr.1166-XIII din 30 aprilie 1997 (Monitorul Oficial al Republicii Moldova, 1997, nr.67-68, art.551), cu modificările ulterioare, se modifică şi se completează după cum urmează:

1. La articolul 1, definiţia noţiunii “bani publici” va avea următorul cuprins:

“bani publici – mijloacele bugetului de stat, bugetelor unităţilor administrativ-teritoriale, bugetului asigurărilor sociale de stat, fondurilor extrabugetare, mijloacele extrabugetare ale instituţiilor publice, împrumuturile externe raportate la datoriile de stat directe sau garantate;”.
2. Articolul 4 alineatul (2) va avea următorul cuprins: 

“(2) Obiecte ale achiziţiilor, efectuate în conformitate cu prevederile prezentei legi, sînt mărfurile şi serviciile a căror valoare totală depăşeşte 10000 de lei şi lucrările a căror valoare totală depăşeşte 20000 de lei.”
3. La articolul 5:

alineatul (4) se completează cu litera l), cu următorul cuprins: 

“l) întocmeşte, în modul stabilit de Guvern, lista furnizorilor (antreprenorilor) calificaţi care participă la procedurile de achiziţie şi ţine evidenţa acestora.”
articolul se completează cu un nou alineat, (5), cu următorul cuprins:

“(5) La nivelul judeţelor, al municipiului Chişinău şi U.T.A. Găgăuzia, Agenţia pentru Achiziţii îşi exercită atribuţiile prin intermediul subdiviziunilor sale teritoriale.”; 
alineatul (5) devine alineatul (6).  

4. Articolul 23 alineatul (1) va avea următorul cuprins:
“(1) Grupul de lucru, prin cererea ofertelor de preţuri, poate face achiziţii de mărfuri, lucrări şi servicii, care se acordă conform specificaţiilor concrete, cu condiţia ca valoarea estimativă a achiziţiei să nu depăşească 100000 de lei  pentru mărfuri şi servicii şi un milion de lei pentru lucrări.”
5. Articolul 24:
litera b) se completează în final cu cuvintele “, sau furnizorul (antreprenorul) este stabilit prin lege”.
articolul se completează cu litera f), cu următorul cuprins:
“f) grupul de lucru realizează achiziţia de sine stătător sau o încredinţează uneia dintre subdiviziunile beneficiarului.”
6. Articolul 25 va avea următorul cuprins: 

“Articolul 25. Interzicerea divizării şi măririi achiziţiilor

(1) Contractul de achiziţie se încheie pentru întreaga sumă de bani publici atribuiţi achiziţiei unui anumit fel de mărfuri, lucrări şi servicii pe an, conform clasificaţiei bugetare. 
(2) Agenţia pentru Achiziţii şi grupul de lucru nu au dreptul să divizeze achiziţia prin contracte separate în scopul de a aplica o altă metodă decît metoda de achiziţie care ar fi fost utilizată în conformitate cu prezenta lege, în cazul în care achiziţia nu ar fi fost divizată. Excepţie constituie achiziţia de mărfuri şi servicii sezoniere, care impune încheierea unor contracte separate pe diferite perioade de timp. Pentru achiziţiile de lucrări şi servicii a căror perioadă de realizare este mai mare de un an, contractul poate fi încheiat pentru întreaga achiziţie, însă realizarea lui urmează să fie asigurată în limitele alocaţiilor anuale prevăzute în aceste scopuri şi precizate anual în contract.

(3) Agenţia pentru Achiziţii şi grupul de lucru nu au dreptul să mărească volumul mărfurilor, lucrărilor şi serviciilor, stabilit de contractele încheiate, pentru a evita efectuarea unor noi achiziţii, cu excepţia cazurilor prevăzute la art.24 lit.c).
(4) Contractul de achiziţie se încheie în mod obligatoriu, conform metodelor de achiziţie prevăzute în prezenta lege, şi se înregistrează în una din unităţile Trezoreriei de Stat în urma aprobării lui de către Agenţia pentru Achiziţii. Contractele de achiziţie neaprobate şi neînregistrate în modul stabilit sînt nule. 
(5) Se interzice modificarea oricărui element al contractului încheiat şi introducerea unor elemente noi dacă asemenea acţiuni sînt de natură să schimbe condiţiile ofertei, care au constituit temei pentru selectarea ei, şi să majoreze valoarea acesteia.
(6) Furnizorul (antreprenorul) trebuie să ia măsuri pentru executarea necondiţionată a clauzelor contractului încheiat, respectînd cerinţele de calitate şi  preţul stabilit. Neîndeplinirea sau îndeplinirea necorespunzătoare a obligaţiilor contractuale implică răspunderea furnizorului (antreprenorului) conform contractului şi legislaţiei în vigoare.”

